CELEX: 32022D0060
Language: lv
Date: 2022-01-12 00:00:00
Title: Padomes Īstenošanas lēmums (ES) 2022/60 (2022. gada 12. janvāris) par migrācijas ārējās dimensijas operatīvās koordinēšanas mehānismu

17.1.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 10/79
               
            
         PADOMES ĪSTENOŠANAS LĒMUMS (ES) 2022/60
         (2022. gada 12. janvāris)
         par migrācijas ārējās dimensijas operatīvās koordinēšanas mehānismu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Lēmumu 2014/415/ES (2014. gada 24. jūnijs) par kārtību, kādā Savienība īsteno solidaritātes klauzulu (1), un jo īpaši tā 9. panta 3. punktu,
         tā kā:
         
                     (1)
                  
                  
                     Lēmums attiecas uz migrācijas ārējās dimensijas operatīvās koordinēšanas mehānisma (MOCADEM) izveidi, pielāgojot integrēto ES mehānismu, kuru Padome apstiprināja 2013. gada 25. jūnijā, un mehānismu, uz kuru ir atsauce Lēmuma 2014/415/ES 1. panta 2. punktā.
                  
               
                     (2)
                  
                  
                     Eiropadome 2021. gada 24. un 25. jūnijā aicināja pastiprināt partnerības un sadarbību ar izcelsmes un tranzīta valstīm, lai novērstu cilvēku bojāeju un samazinātu spiedienu uz Eiropas robežām, ar pragmatisku, elastīgu un individuāli pielāgotu pieeju, tajā koordinēti izmantojot visus pieejamos instrumentus un stimulus Savienības un dalībvalstu līmenī.
                  
               
                     (3)
                  
                  
                     Pēc tam Eiropadome 2021. gada 21. un 22. oktobrī aicināja iedarbināt rīcības plānus, kuri izveidoti attiecībā uz astoņām prioritārām izcelsmes un tranzīta valstīm un kuru pamatā ir konkrēti grafiki un adekvāts finansiālais atbalsts.
                  
               
                     (4)
                  
                  
                     Eiropadome 2021. gada 16. decembrī aicināja Padomi prezidentvalsts vadībā nodrošināt Eiropas Savienības ārējās migrācijas politikas ātras un efektīvas īstenošanas ciešu uzraudzību.
                  
               
                     (5)
                  
                  
                     Lai nodrošinātu, ka Padome spēj nodrošināt sava uzdevuma izpildi, ir jāintegrē dažādie līdzekļi un ietekmes rīki, jāpastiprina koordinācija starp visiem migrācijas ārējās dimensijas īstenošanā iesaistītajiem dalībniekiem un jānodrošina Savienības darbību operatīvais raksturs, neskarot Savienības iestāžu attiecīgās kompetences.
                  
               
                     (6)
                  
                  
                     Tālab būtu jāizveido migrācijas ārējās dimensijas operatīvās koordinēšanas mehānisms (MOCADEM). Mehānismam būtu jābalstās uz mehānismiem, kas paredzēti Padomes Īstenošanas lēmumā (ES) 2018/1993 (2) par ES integrētajiem krīzes situāciju politiskās reaģēšanas mehānismiem. Tomēr tam ir atšķirīgs nolūks, ciktāl jaunais mehānisms ir paredzēts tam, lai pievērstos attiecībām ar trešām valstīm migrācijas jomā,
                  
               IR PIEŅĒMUSI ŠO LĒMUMU.
         
            1. pants
            Operatīvās koordinēšanas mehānisma izveide
            
               1.   Ar šo Lēmumu tiek izveidots migrācijas ārējās dimensijas operatīvās koordinēšanas mehānisms (MOCADEM). MOCADEM Savienībai dod iespēju koordinēt jautājumus, kas saistīti ar migrācijas ārējo dimensiju, un savlaicīgi uz tiem reaģēt.
            
            
               2.   MOCADEM Padomei sniedz elastību, kas nepieciešama, lai nodrošinātu dažādo sagatavošanas struktūru un dažādo mehānismā iesaistīto pušu sniegtās informācijas un ierosināto ieviržu sintēzi. Tas sagatavo un ierosina operatīvās darbības, kas saistītas ar līdzekļiem un ietekmes rīkiem, kuri jāizmanto, lai īstenotu Savienības mērķus attiecībā uz katru attiecīgo trešo valsti.
            
            
               3.   MOCADEM darbojas Padomes prezidentvalsts vadībā, pilnībā ņemot vērā Komisijas un Savienības Augstā pārstāvja ārlietās un drošības politikas jautājumos (AP) kompetenci.
            
            
               4.   Ar MOCADEM netiek aizstāti vai dublēti esošie Savienības mehānismi vai pasākumi.
            
         
         
            2. pants
            Definīcija
            Šajā lēmumā “operatīva darbība” ir jebkura darbība, kuras īstenošana var palīdzēt sasniegt Savienības mērķus tās attiecībās ar trešo valsti migrācijas jomā, tostarp:
            
                        —
                     
                     
                        politiska vai diplomātiska pieeja,
                     
                  
                        —
                     
                     
                        darbība attiecīgās trešās valsts atbalstam, tostarp spēju veidošanas vai attīstības sadarbības jomā,
                     
                  
                        —
                     
                     
                        jebkādu pieejamu ietekmes rīku izmantošana, piemēram, finansiāls atbalsts vai vīzu politikas vai jebkuras citas politikas instrumenti, un
                     
                  
                        —
                     
                     
                        mērķorientētu komunikācijas stratēģiju izveide.
                     
                  
         
            3. pants
            Darbība
            
               1.   Ja situācija Eiropas Savienības un trešās valsts attiecībās migrācijas jomā rada tādu ietekmi, ka Savienībai ir jāveic koordinācija un savlaicīgi jāreaģē, prezidentvalsts, izmantojot Padomes Ģenerālsekretariāta atbalstu un padomus, var sasaukt MOCADEM apaļā galda sanāksmi.
            
            
               2.   Šīs MOCADEM apaļā galda sanāksmes mērķis ir izskatīt dažādu Padomes darba sagatavošanas struktūru, kā arī citu uzaicināto pušu sniegto informāciju un politikas priekšlikumus. Tā jo īpaši balstās uz Padomes Patvēruma un migrācijas ārējo aspektu darba grupas sagatavotajiem darba apkopojumiem un attiecīgo darbu, ko paveikušas citas Padomes darba grupas (piemēram, Vīzu jautājumu darba grupa, Integrācijas, migrācijas un izraidīšanas jautājumu darba grupa Attīstības sadarbības un starptautisko partnerību jautājumu darba grupa vai ģeogrāfiskās darba grupas). Tā sagatavo operatīvās darbības, ko paredzēts ierosināt Pastāvīgo pārstāvju komitejai (COREPER) jebkurā jomā, kura ir būtiska Eiropas Savienības un attiecīgās trešās valsts attiecībām migrācijas jomā.
            
            
               3.   Par MOCADEM apaļā galda sanāksmju sastāvu lemj prezidentvalsts. Komisijas dienesti un Eiropas Ārējās darbības dienests (EĀDD) tiek uzaicināti piedalīties minētajās sanāksmēs un sniegt apkopojošu ieguldījumu visās attiecīgajās savas kompetences jomās. Ieinteresētās dalībvalstis tiek uzaicinātas piedalīties. Vajadzības gadījumā piedalīties tiek uzaicinātas arī attiecīgās Savienības struktūras, biroji vai aģentūras, citas attiecīgās ieinteresētās personas un eksperti konkrētos jautājumos.
            
            
               4.   Katras uzaicinātās iestādes, struktūras, biroja, aģentūras vai citas puses pārstāvības līmenis atbilst apaļā galda sanāksmju operatīvajam un lēmumu pieņemšanas mērķim.
            
         
         
            4. pants
            
               COREPER
               loma
            
            Lai nodrošinātu Savienības īstenoto politiku un darbību saskaņotību, COREPER nodrošina MOCADEM, kurš COREPER regulāri sniedz ziņojumus, un COREPER nodrošina darba stratēģisko vadību un pasākumu īstenošanas politisko kontroli.
         
         
            5. pants
            Resursi
            
               1.   MOCADEM var paļauties uz Īstenošanas lēmumā (ES) 2018/1993 noteiktās integrētās situācijas apzināšanās un analīzes (ISAA) atbalsta funkcijas sagatavotiem ziņojumiem.
            
            
               2.   ISAA atbalsta funkcija dod iespēju:
               
                           a)
                        
                        
                           vākt un izplatīt informāciju par situāciju, Savienības un dalībvalstu veikto analīzi, attiecīgo ieinteresēto pušu pieņemtos vai gaidāmos lēmumus un pasākumus un koordinēšanas pieprasījumus;
                        
                     
                           b)
                        
                        
                           apstrādāt a) apakšpunktā minēto informāciju un sniegt situācijas pārskatu; un
                        
                     
                           c)
                        
                        
                           sagatavot integrētu analīzi, ietverot situācijas iespējamo turpmāko attīstību un sekas.
                        
                     
            
               3.   ISAA izstrādā Komisijas dienesti un EĀDD, ievērojot savas attiecīgās lomas un atbildību un esošo līdzekļu un spēju robežās. ISAA pamatā ir arī dalībvalstu un Savienības struktūru, biroju un aģentūru sniegtā analīze.
            
         
         
            6. pants
            Pārskatīšana
            Ne vēlāk kā 2023. gada 13. janvārīCOREPER pārskata MOCADEM īstenošanu, pamatojoties uz prezidentvalsts iesniegto ziņojumu pēc apspriedēm ar Komisiju un AP. COREPER attiecīgā gadījumā ierosina Padomei šā lēmuma iespējamu pārskatīšanu.
         
         
            7. pants
            Stāšanās spēkā
            Šis lēmums stājas spēkā tā pieņemšanas dienā.
         
         
            Briselē, 2022. gada 12. janvārī
            
               
                  Padomes vārdā –
               
               
                  priekšsēdētājs
               
               J.-Y. LE DRIAN
            
         
         
            (1)  OV L 192, 1.7.2014., 53. lpp.
         
         
            (2)  Padomes Īstenošanas lēmums (ES) 2018/1993 (2018. gada 11. decembris) par Eiropas Savienības integrētajiem krīzes situāciju politiskās reaģēšanas mehānismiem (OV L 320, 17.12.2018., 28. lpp.).